|  |  |
| --- | --- |
|  | Azərbaycan Respublikası Nazirlər Kabinetinin  2015-ci il 2 iyul tarixli 252 nömrəli qərarı ilə  TƏSDİQ EDİLMİŞDİR  **4 nömrəli əlavə** |

**Akkreditasiya orqanının Apellyasiya Şurasının**

**ƏSASNAMƏSİ**

**1. Ümumi müddəalar**

1.1. Bu Əsasnamə “Uyğunluğun qiymətləndirilməsi sahəsində akkreditasiya haqqında” Azərbaycan Respublikası Qanununun 7.2-ci maddəsinə uyğun olaraq hazırlanmışdır.

1.2. Akkreditasiya orqanının Apellyasiya Şurası (bundan sonra - Şura) akkreditasiya qaydalarının pozulmasından, o cümlədən akkreditasiyadan imtina barədə qərardan və ya uyğunluğu qiymətləndirən qurumun uyğunluğun qiymətləndirilməsi sahəsində faktiki xarakterli hərəkətindən (hərəkətsizliyindən) edilən şikayətlərə baxılması məqsədi ilə *Azərbaycan Akkreditasiya Mərkəzi* tərəfindən “Uyğunluğun qiymətləndirilməsi sahəsində akkreditasiya haqqında” Azərbaycan Respublikası Qanununun 4-cü maddəsinə uyğun olaraq akkreditasiyanın prinsipləri nəzərə alınmaqla təşkil olunur. **[[1]](#endnote-1)**

1.3. Şura öz fəaliyyətində Azərbaycan Respublikasının “Uyğunluğun qiymətləndirilməsi sahəsində akkreditasiya haqqında”, “İnzibati icraat haqqında” qanunlarını, Azərbaycan Respublikasının tərəfdar çıxdığı beynəlxalq müqavilələri və həmçinin bu Əsasnaməni rəhbər tutur.

**2. Şuranın hüquq və vəzifələri**

2.1. Şura daxil olmuş şikayətə baxarkən, Azərbaycan Respublikasının qanunvericiliyinə uyğun olaraq müstəqil şəkildə fəaliyyət göstərməli, qanunvericiliyə uyğun və əsaslandırılmış rəy verməlidir.

2.2. Şuranın vəzifələri aşağıdakılardır:

2.2.1. daxil olan şikayətlərə baxaraq müvafiq rəy vermək;

2.2.2. “Uyğunluğun qiymətləndirilməsi sahəsində akkreditasiya haqqında” Azərbaycan Respublikası Qanununun 4-cü maddəsinə uyğun olaraq akkreditasiyanın prinsiplərinə riayət etmək;

2.2.3. öz fəaliyyətinə dair materialları akkreditasiya orqanının rəsmi nəşrlərində dərc edilməsi üçün təqdim etmək;

2.2.4. daxil olmuş şikayətlərə 15 (on beş) gün müddətində baxmaq;

2.2.5. daxil olmuş şikayətlə bağlı maraqlı tərəflərə Şuranın iclasının keçirilmə yeri və vaxtı barədə məlumat vermək;

2.3. Şura şikayət etmiş şəxslərdən və şikayətlə əlaqəli uyğunluğu qiymətləndirən qurumlardan, akkreditasiya orqanından şikayətə baxılması üçün lazım olan sənədləri tələb etmək hüququna malikdir.

**3. Şuranın strukturu**

3.1. Şuranın tərkibi *Azərbaycan Respublikasının Antiinhisar və İstehlak Bazarına Nəzarət Dövlət Agentliyi* sədrinin əmri ilə təsdiq edilir.

3.2. Şuranın tərkibi 5 (beş) nəfərdən az olmamaqla (tək sayda) təşkil olunur.

3.3. Şuranın fəaliyyətinə Şuranın sədri rəhbərlik edir.

3.4. Şuranın katibi:

3.4.1. Şuranın kargüzarlıq işlərini aparır;

3.4.2. iclasların keçirilməsini təşkil edir.

3.5. Şuranın üzvlərinin ən azı yarısı (üç nəfərdən az olmamaq şərtilə) iştirak etdikdə, Şura şikayətə baxılması üçün səlahiyyətli hesab edilir.

**4. Şurada şikayətlərə baxılması qaydası**

4.1. Fiziki və hüquqi şəxslər, təşkilatlar Şuraya bilavasitə özləri və ya səlahiyyətləri qanunvericiliklə müəyyən olunmuş qaydada təsdiq edilmiş nümayəndələri vasitəsilə kağız üzərində yazılı və ya elektron formada şikayət verə bilərlər.

4.2. Şikayətə daxil olduğu tarixdən 15 (on beş) iş günü müddətində baxılır.

4.3. Şuraya verilən şikayətdə aşağıdakılar göstərilməlidir:

4.3.1. şikayətin verildiyi inzibati orqanın adı və ünvanı;

4.3.2. şikayəti verən şəxsin soyadı, adı, atasının adı, ünvanı (təşkilatın və ya hüquqi şəxsin adı və hüquqi ünvanı), inzibati icraatda prosessual vəziyyəti;

4.3.3. barəsində şikayət verilən inzibati akt və ya hərəkət (hərəkətsizlik);

4.3.4. şikayəti verən şəxsin tələbi və tələbin əsasları;

4.3.5. şikayətin tərtib edildiyi tarix;

4.3.6. şikayəti verən şəxsin imzası.

4.4. Şuraya verilən şikayətə aşağıdakılar əlavə olunur:

4.4.1. şikayət edən şəxsin nümayəndəsi haqqında məlumat və səlahiyyətini təsdiq edən sənəd;

4.4.2. şikayət edən şəxsin tələb və etirazını əsaslandırdığı dəlillər (istinad edilən materialların surəti).

4.5. Daxil olmuş şikayət Şuranın katibi tərəfindən qeydiyyata alınır və daxilolma nömrəsi verilir.

4.6. Şuranın iclasının keçirilmə yeri və tarixi Şuranın sədri tərəfindən müəyyən edilir.

4.7. Şikayət daxil olduğu gündən 5 (beş) iş günü müddətində Şuranın iclasının keçirilmə yeri və vaxtı barədə maraqlı tərəflərə bildiriş göndərilir.

4.8. Şikayətə baxılması prosesində iştirak etmək hüququ olan və Şuranın iclasının günü və yeri barədə xəbərdarlıq edilmiş şəxsin üzrsüz səbəbdən iclasa gəlməməsi şikayətə baxılmaması üçün əsas deyildir.

4.9. Şuranın fəaliyyəti üçün yetərsay olmadıqda və ya şikayətə baxılması prosesində iştirak etmək hüququ olan şəxslər üzrlü səbəbdən iclasda iştirak edə bilmədikdə, Şuranın iclası başqa tarixə keçirilir. Bu barədə dərhal maraqlı tərəflərə məlumat verilməlidir.

4.10. Şikayətə baxılmazdan əvvəl Şuranın sədri tərəfindən şikayət obyekti ilə bağlı Şura üzvlərinin özlərinə etirazı olub-olmaması müəyyənləşdirilir. Şikayət edən şəxslə yaxın qohumluq (valideynlər və uşaqlar, baba, nənə və nəvələr, doğma və ögey (ümumi ata və ya anası olan) qardaş və bacılar) və ya şəxsi yaxınlıq münasibəti olduqda və ya obyektiv səsverməyə təsir edə biləcək digər səbəblər olduqda, Şuranın üzvü özünə etiraz etməli və yekun səsvermədə iştirak etməməlidir. Həmçinin şikayət edən şəxs Şuranın hər hansı bir üzvünə etiraz edə bilər. Şuranın üzvü barəsində etirazın təmin edilib-edilməməsi həmin üzvün iştirakı olmadan Şura üzvləri arasında keçirilən səsvermə yolu ilə həll edilir. Etiraz təmin edilərsə, Şuranın həmin üzvü yekun səsvermədə iştirak etmir.

4.11. Şikayətə baxılma prosesi Şura sədrinin və ya onun həvalə etdiyi Şura üzvlərinin birinin işin mahiyyətinə aid məruzəsi ilə başlanır və aşağıdakı ardıcıllıqla aparılır:

4.11.1. şikayət edən şəxsin və ya onun nümayəndəsinin çıxışı;

4.11.2. barəsində şikayət verilmiş şəxsin çıxışı;

4.11.3. tərəflərin Şura üzvlərinin suallarını cavablandırması.

4.12. Tərəflərin şikayətə baxılması prosesində iştirak etmək, zəruri sənədləri təqdim etmək və izahat vermək hüququ vardır.

4.13. Şura şikayətə baxılmasının nəticəsinə uyğun olaraq üzvlərin yarısından çoxu lehinə səs verdikdə, akkreditasiya attestatının olduğu kimi saxlanılması, akkreditasiyadan imtina barədə qərarın əsassız olması, akkreditasiya sahəsinin məhdudlaşdırılması və ya akkreditasiya attestatının ləğvi barədə rəy verir.

4.14. Şuranın rəyi Şuranın sədri və bütün üzvləri tərəfindən imzalanır, surəti isə şikayət materiallarına əlavə edilir. Şura üzvlərinin xüsusi rəyi olduqda, Şuranın rəyinə əlavə olunur.

4.15. Şuranın qəbul etdiyi rəy hər hansı səbəb və şərtdən asılı olmamalıdır. Şərti rəy verilməsinə yol verilmir.

4.16. Şuranın iclasları protokolla rəsmiləşdirilir. Protokol Şuranın sədri və katibi tərəfindən imzalanır.

4.17. Qəbul edilmiş rəyin surəti 3 (üç) iş günü müddətində işə baxılmasında iştirak edən tərəflərə göndərilir.

4.18. Bu Əsasnamənin 4.13-cü bəndində nəzərdə tutulmuş qaydada verilmiş Şuranın rəyi əsasında akkreditasiya orqanı tərəfindən akkreditasiya attestatının olduğu kimi saxlanılması, akkreditasiya attestatının ləğvi və ya akkreditasiyadan imtina barədə qərarın ləğvi, akkreditasiya sahəsinin məhdudlaşdırılması haqqında qərar qəbul edilir və qərarın surəti dərhal işə baxılmasında iştirak edən tərəflərə göndərilir.

4.19. Şuranın rəyindən və bu Əsasnamənin 4.18-ci bəndinə uyğun akkreditasiya orqanı tərəfindən qəbul edilmiş qərardan məhkəmə qaydasında şikayət verilə bilər.

1. [13 iyun 2018-ci il tarixli **264** nömrəli](http://e-qanun.az/framework/39250) Azərbaycan Respublikası Nazirlər Kabinetinin Qərarı **(“Xalq” qəzeti, 15 iyun** **2018-ci il, № 134, Azərbaycan Respublikasının Qanunvericilik Toplusu, 2018-ci il, № 6, maddə 1363)** ilə4 nömrəli əlavə - “Akkreditasiya orqanının Apellyasiya Şurasının Əsasnaməsi”nın 1.2-ci bəndində “**Azərbaycan Respublikasının Standartlaşdırma, Metrologiya və Patent üzrə Dövlət Komitəsi**” sözləri “**Azərbaycan Akkreditasiya Mərkəzi**” sözləri ilə, 3.1-ci bəndində “**Azərbaycan Respublikasının Standartlaşdırma, Metrologiya və Patent üzrə Dövlət Komitəsi**” sözləri “**Azərbaycan Respublikasının Antiinhisar və İstehlak Bazarına Nəzarət Dövlət Agentliyi**” sözləri ilə əvəz edilmişdir. [↑](#endnote-ref-1)